एक हाथ से बॉल को हवा में फेंका, फिर कैच लपका
Kieron Pollard Incredible Catches Near Boundary Line against Peshawar Zalmi एक हाथ से बॉल को हवा में फेंका, फिर बॉउंड्री से बाहर आकर लिया
पाकिस्तान सुपर लीग (PSL) में शुक्रवार को कीरोन पोलार्ड ने एक शानदार कैच पकड़ कर सभी को हैरान कर दिया। शुक्रवार को पेशावर जल्मी और मुल्तान सुल्तांस के बीच मुकाबला खेला गया। मुल्तान सुल्तांस ने पेशावर जल्मी को 4 विकेट से हरा दिया। इस मैच में वेस्टइंडीज के ऑलराउंडर पोलार्ड ने बाउंड्री लाइन पर एक बेहतरीन कैच लपका।
पहले बॉउंड्री पर एक हाथ से कैच लेने की कोशिश की, फिर अंदर आकर लपका कैच
मैच में पहली पारी के अंतिम ओवर की चौथी गेंद पर छक्का लग जाता, लेकिन पोलार्ड ने शानदार फील्डिंग करते हुए बाउंड्री लाइन पर हैरतअंगेज कैच पकड़ा। अनवर अली की गेंद पर टॉम कोहलर कैडमोर ने शॉट खेला, पोलार्ड ने उसी शॉट पर बॉउंड्री लाइन के पास कैच पकड़कर सभी को हैरान कर दिया।
पोलार्ड ने पहले बॉउंड्री पर बॉल को एक हाथ से कैच पकड़ने की कोशिश की, लेकिन बॉउंड्री लाइन पर उनका बैलेंस बिगड़ गया। ऐसे में पोलार्ड ने गेंद को हवा में फेंक दिया। फिर बॉउंड्री के अंदर आकर मुश्किल कैच लपका। कैच पकड़ने के बाद पोलार्ड ने गुलाटी भी मारी।
मुल्तान ने पेशावर को चार विकेट से हराया
PSL में शुक्रवार को पेशावर जल्मी और मुल्तान सुल्तांस के बीच रावलपिंडी में हाई वोल्टेज मुकाबला हुआ। पेशावर जल्मी ने पहले बैटिंग करते हुए 20 ओवर में 6 विकेट खो कर 242 रन बनाए। जवाब में मुल्तान ने 19.1 ओवर में 5 बॉल शेष रहते ही टारगेट चेज कर लिया। साउथ अफ्रीका के बैटर राइली रूसो ने PSL का सबसे तेज शतक लगाया। रूसो ने 41 गेंद में सेंचुरी पूरी की।
राइली का शतक पोलार्ड ने दिया साथ
242 रन का पीछा करने उतरी मुल्तान सुल्तांस की शुरुआत खराब रही। ओपनिंग करने उतरे शान मसूद 5 और कप्तान मोहम्मद रिजवान 7 रन बनाकर आउट हुए। इसके बाद राइली रूसो और कीरोन पोलार्ड ने पारी को संभाला। रूसो और पोलार्ड के बीच 43 बॉल में 99 रन की पार्टनरशिप हुई। पोलार्ड ने 25 बॉल में 52 रन बनाए। वहीं, रूसो ने 51 बॉल में 121 रन बनाए।
टिम डेविड 2 और कुशदिल शाह 18 रन बना कर आउट हुए। आखिर में अनवर अली ने 8 बॉल में 24 रन और उसामा मीर ने 3 बॉल में 11 रन बना कर मैच को फिनिश किया। टीम ने 19.1 ओवर में 6 विकेट खो कर 244 रन बनाए। मुल्तान की ओर से अजमतल्लाह ओमरजई को 2 विकेट मिले। वहीं, मुजीब उर रहमान, अरशद इकबाल, वहाब रियाज और सैम अयूब को 1-1 विकेट मिला।
मुल्तान टेबल में तीसरे स्थान पर
जीत के साथ ही मुल्तान 9 मैच के बाद 10 पॉइंट्स के साथ तीसरे स्थान पर आ गया है। वहीं पेशावर 9 मैच के बाद 8 पॉइंट्स के साथ चौथे स्थान पर है। लाहौर कलंदर 14 पॉइंट्स के साथ टॉप पर है। वहीं, इस्लामाद यूनाइटेड 12 पॉइंट्स के साथ दूसरे नंबर पर है।